b'\n_START_ARTICLE_\nValentina Tere\xc5\xa1kova\n_START_SECTION_\n\xc5\xbdivljenje\n_START_PARAGRAPH_\nTere\xc5\xa1kova je prva \xc5\xbeenska, ki je 16. junija 1963 v Vostoku 6 poletela v vesoljski prostor._NEWLINE_Po kon\xc4\x8dani \xc5\xa1oli je delala v tovarni gum in nato \xc5\xa1tudirala in\xc5\xbeenirstvo. V doma\xc4\x8dem letalskem dru\xc5\xa1tvu se je nau\xc4\x8dila skakati s padalom. Leta 1962 so jo izbrali za \xc5\xbeenski kozmonavtski zbor. Od ve\xc4\x8d kot \xc5\xa1tiristo prosilk so jih izbrali le pet: Tatjano Kuznecovo, Irino Bajanovno Solovjovo, \xc5\xbdano Jerkino, Valentino Leonidovno Ponomarevo in Tere\xc5\xa1kovo._NEWLINE_V svojem prvem vesoljskem poletu je bila tudi prva civilna oseba. \xc4\x8ceprav so na\xc4\x8drtovali nadaljnje polete s posadkami, kjer bi sodelovale tudi \xc5\xbeenske, je trajalo 19 let, da je poletela naslednja, Svetlana Jevgenjevna Savicka. Nobena od drugih petih izbranih kozmonavtk ni nikoli poletela. Bile so le nadomestne kozmonavtke._NEWLINE_Po svojem prvem poletu je \xc5\xa1tudirala na Letalski akademiji \xc5\xbdukovskega in diplomirala leta 1969 kot kozmonavtski in\xc5\xbeenir. Tega leta so tudi razpustili \xc5\xbeensko kozmonavtsko skupino._NEWLINE_Leta 1977 je s podro\xc4\x8dja in\xc5\xbeenirstva doktorirala. Zaradi njenega slovesa so jo izbrali na ve\xc4\x8d politi\xc4\x8dnih polo\xc5\xbeajev. Od leta 1966 do 1974 je bila \xc4\x8dlanica Vrhovnega sovjeta, od 1974 do 1989 \xc4\x8dlanica prezidija Vrhovnega sovjeta. Od leta 1969 do 1991 je bila \xc4\x8dlanica centralnega komiteja komunisti\xc4\x8dne partije. Leta 1997 so jo na ukaz predsednika upokojili in je prenehala delovati v letalstvu in kozmonavtskem zboru._NEWLINE_3. novembra 1963 se je poro\xc4\x8dila s kozmonavtom Andrijanom Grigorjevi\xc4\x8dem Nikolajevim (1929-2004). Leta 1964 je rodila njuno h\xc4\x8der Eleno, ki je danes zdravnica. Leta 1982 sta se lo\xc4\x8dila, \xc4\x8deprav se je njun zakon kon\xc4\x8dal \xc5\xbee veliko prej. Njen drugi mo\xc5\xbe Julij G. \xc5\xa0apo\xc5\xa1nikov je umrl leta 1999.'